**«ΤΟ ΠΙΟ ΓΛΥΚΟ ΨΩΜΙ» (ΛΑΪΚΟ ΠΑΡΑΜΥΘΙ)**

**ΤΟ ΠΑΡΑΜΥΘΙ ΣΤΟΝ ΧΡΟΝΟ:**   
Λαϊκό είναι το παραμύθι που δημιουργείται από τον λαό, απευθύνεται στους απλούς ανθρώπους και έχει στόχο να τους τέρπει ( ευχαριστεί), να τους συμβουλεύει και να τους ξεκουράζει. Οι ρίζες του παραμυθιού αναζητούνται στην προϊστορική εποχή όπου εμπνέονταν από την καθημερινότητα και τις θρησκευτικές τελετές. Κατά τα ιστορικά χρόνια, η Ινδία, η Βαβυλώνα, η Αίγυπτος και η Ασσυρία ήταν τα κέντρα του παραμυθιού. Στην Ευρώπη εμφανίστηκαν κατά τον Μεσαίωνα (5ο ως 15ο αιώνα μ. Χ.). Στην Ελλάδα τα παραμύθια εμφανίστηκαν στην αρχαιότητα (ο Όμηρος και ο Ηρόδοτος διέσωσαν πολλά παραμύθια). Τα χρόνια της Τουρκοκρατίας μπήκαν ανατολίτικα θέματα στο παραμύθι, όπως το θεριό, ο αράπης και ο δράκος. Υπάρχουν διάφορες κατηγορίες παραμυθιών, όπως οι θρησκευτικές διηγήσεις, οι ιστορίες για ζώα, (μύθοι Αισώπου), τα μυθικά, τα μαγικά, τα εξωτικά, τα σατιρικά κ.α. παραμύθια. Σήμερα στο παραμύθι υπάρχουν νέοι πρωταγωνιστές, όπως ο μαθητευόμενος μάγος Χάρι Πότερ, που αντιμάχεται τις δυνάμεις του κακού. Κύριο θέμα του παραμυθιού είναι η ανατροπή του ισχυρού, γι’ αυτό και ο λαός το αγάπησε τόσο πολύ. Στα παραμύθια όλα είναι δυνατά, χάρη στους καλούς ήρωες που συνήθως βασανίζονται από τους κακούς, αλλά τελικά νικάνε.

«Το πιο γλυκό ψωμί» είναι ένα παραμύθι διδακτικό. Είναι μία περιπέτεια με δύο κεντρικούς ήρωες, χωρίς υπερφυσικά όντα και στοιχεία μαγείας. Ανήκει στα ***διηγηματικά ή κοσμικά*** παραμύθια.

**ΧΑΡΑΚΤΗΡΙΣΤΙΚΑ ΠΑΡΑΜΥΘΙΩΝ:**  
Α) Γλώσσα απλή, λιτή και κατανοητή. Προτάσεις απλές, κύριες και μικρές περίοδοι.  
Β) Σύνδεση με τη ζωή και τις ασχολίες των ανθρώπων κάθε περιοχής.  
Γ) Υπόθεση που περιέχει μαγικά, υπερφυσικά γεγονότα με ήρωες μάγους, γίγαντες, δράκους, βασιλιάδες και απλούς ανθρώπους του λαού.  
Δ) Τα γεγονότα διαδραματίζονται σε αόριστο τόπο και χρόνο, πράγμα που δίνει διαχρονική αξία στα παραμύθια.  
Στ) Χρησιμοποιείται ο διάλογος για ζωντάνια.  
Ζ) Στο τέλος υπάρχει ηθικό δίδαγμα (επιμύθιο)  
Η) Συχνά έχουν μαγικούς αριθμούς (3,7,12,40).  
Θ) Κατά κανόνα έχουμε καλό και ευτυχισμένο τέλος.  
**ΕΡΩΤΗΣΗ**: Όλα τα παραπάνω χαρακτηριστικά ισχύουν για το παραμύθι «Το πιο γλυκό ψωμί»;

**ΕΝΟΤΗΤΕΣ**  
**1η ΕΝΟΤΗΤΑ** «Κάποτε ήταν….που λέει ο λόγος», Η ανορεξία του βασιλιά και η δυστυχία της απραξίας.  
**2η ΕΝΟΤΗΤΑ** « Οπού κάποια μέρα….τότε θα γιατρευτείς», Η διάγνωση και η συμβουλή του σοφού γέροντα.  
**3η ΕΝΟΤΗΤΑ** «Από την ίδια μέρα….και περίμενε», Η λανθασμένη εφαρμογή της συμβουλής του σοφού γέροντα.  
**4η ΕΝΟΤΗΤΑ** «Άκουσέ με βασιλιά μου…του απάντησε κείνος», Η δοκιμασία του βασιλιά.  
**5η ΕΝΟΤΗΤΑ** «Σε λίγο βγήκανε τα καρβέλια…κι εμείς έτσι», Η γιατρειά του βασιλιά.

**ΘΕΜΑ ΠΑΡΑΜΥΘΙΟΥ**  
Η αξία της εργασίας.  
**ΣΤΟΧΟΣ ΠΑΡΑΜΥΘΙΟΥ**  
Στο παραμύθι μας σκοπός είναι να καταλάβουμε πόσο σημαντική είναι η εργασία για τον άνθρωπο. Το «πιο γλυκό ψωμί» ήταν αυτό που είχε φτιάξει ο βασιλιάς με τον κόπο του και όχι αυτό με τη ζάχαρη ή αυτό που του πρόσφεραν άλλοι. Ο βασιλιάς έμαθε την αξία της εργασίας και έτσι γιατρεύτηκε από την ανορεξία. Η ανορεξία του συμβολίζει τη δυστυχία που ένιωθε γιατί δεν είχε ανακαλύψει την αξία της εργασίας, της δημιουργικότητας.  
Ο φτωχός γέροντας συμβολίζει την ελληνική λαϊκή σοφία. Το ψωμί είναι το βασικό τρόφιμο των απλών ανθρώπων του λαού. Στην αρχή ο γέροντας συμβούλεψε το βασιλιά να φάει το πιο γλυκό ψωμί και η συμβουλή του δεν είχε αποτέλεσμα γιατί ο βασιλιάς νόμιζε πως έπρεπε να φάει ψωμί με ζάχαρη! Ο γέροντας εννοούσε το ψωμί που βγαίνει με τον ιδρώτα μας, με την προσωπική εργασία.  
**ΤΟ ΜΟΤΙΒΟ ΤΗΣ ΔΟΚΙΜΑΣΙΑΣ**  
Ο βασιλιάς πέρασε από μια δοκιμασία. Δοκιμασίες συναντάμε και στη μυθολογία μας όπως π.χ. οι άθλοι του Ηρακλή. Από τη δοκιμασία του βασιλιά, μαθαίνουμε και πώς έφτιαχναν το ψωμί στα παλιά χρόνια, από το χωράφι μέχρι το ψήσιμό του. Στα χρόνια μας όλη η διαδικασία γίνεται με μηχανήματα.  
**ΔΙΔΑΓΜΑ**  
Από το παραμύθι διδασκόμαστε ότι ο άνθρωπος όταν δουλεύει αισθάνεται ικανοποιημένος, αμείβεται, νιώθει χαρά και ευτυχία. Για παράδειγμα, το διάβασμα, ως πνευματική εργασία μας κάνει πιο έξυπνους! Στο παραμύθι μας υπάρχει η αντίθεση ανάμεσα στον κόσμο των φτωχών και των πλουσίων. Ο φτωχός γέροντας όμως είναι αυτό που κατέχει τη σοφία ενώ ο βασιλιάς με όλα τα πλούτη του κόσμου, είναι δυστυχισμένος. Άρα τα υλικά αγαθά δεν φέρνουν τη γνώση και την ευτυχία.  
**Η ΑΝΩΝΥΜΙΑ ΤΩΝ ΠΡΟΣΩΠΩΝ, Η ΑΠΟΥΣΙΑ ΣΥΓΚΕΚΡΙΜΕΝΟΥ ΤΟΠΟΥ ΚΑΙ ΧΡΟΝΟΥ**  
Τα πρόσωπα είναι ανώνυμα. Επίσης ο τόπος και ο χρόνος του παραμυθιού είναι άγνωστοι. Έτσι το παραμύθι μας αποκτά διαχρονική αξία, δηλαδή αυτό που θέλει να μας διδάξει, η αξία δηλαδή της εργασίας στη ζωή μας, ίσχυε στο παρελθόν, ισχύει στο παρόν και θα ισχύει και στο μέλλον.  
**ΧΑΡΑΚΤΗΡΙΣΜΟΣ ΠΡΟΣΩΠΩΝ**  
**ΒΑΣΙΛΙΑΣ:** είναι τεμπέλης, αδρανής, νωθρός, αδιάφορος για τον λαό του, γκρινιάρης, παράξενος, ιδιότροπος και αυταρχικός. Μετά τη δοκιμασία του όμως γίνεται ήπιος, ήρεμος, υπάκουος και εργατικός. Τον λυπόμαστε για την αρρώστια του (την ανορεξία) αλλά, όταν γίνεται εργατικός, τον θαυμάζουμε.  
**ΓΕΡΟΝΤΑΣ:** είναι εργατικός, σοφός, προνοητικός, ατρόμητος στις απειλές, ήρεμος και ψύχραιμος.  
**Ο ΑΦΗΓΗΤΗΣ:** Tριτοπρόσωπος παντογνώστης εκτός από ένα δυο σημεία που απευθύνεται στους ακροατές του, οπότε είναι πρωτοπρόσωπος (για παράδειγμα, «Κι ο βασιλιάς παιδί μου….»). Ο αφηγητής έχει απλό λόγο, καθημερινό και αφηγείται σε απλή, καθημερινή γλώσσα.

**ΚΟΙΝΟ ΣΗΜΕΙΟ ΒΑΣΙΛΙΑ ΚΑΙ ΣΟΦΟΥ ΓΕΡΟΝΤΑ:** Αν και είναι αντίθετοι στον τρόπο ζωής και στις αντιλήψεις, ο βασιλιάς και ο γέρος σοφός, μετά το τέλος της δοκιμασίας ταυτίζονται, γιατί συμφωνούν για την αξία της εργασίας.

**ΤΕΧΝΙΚΗ ΚΕΙΜΕΝΟΥ**

**ΧΡΟΝΙΚΗ ΕΞΕΛΙΞΗ ΙΣΤΟΡΙΑΣ**: Τα γεγονότα παρουσιάζονται με τη χρονολογική σειρά.

**ΓΛΩΣΣΑ:** Απλή, λιτή, κατανοητή με έντονη προφορικότητα. Ο αφηγητής απευθύνεται σε κάποιο ακροατήριο όπως φαίνεται από τις φράσεις «που λέει ο λόγος, για να μην τα πολυλογούμε, παιδί μου, βλέπεις».

**ΑΦΗΓΗΜΑΤΙΚΟΙ ΤΡΟΠΟΙ**  
**ΑΦΗΓΗΣΗ**: δίνεται η εξέλιξη του παραμυθιού και μάλιστα με γρήγορη διαδοχή των γεγονότων. Για παράδειγμα «Κάποτε ήταν ένας πλούσιος βασιλιάς…»  
**ΔΙΑΛΟΓΟΣ**: δίνονται καθαρότερα στοιχεία της προσωπικότητας, των σκέψεων και των ενεργειών των προσώπων.  
**ΠΕΡΙΓΡΑΦΗ**: μπλέκεται με την αφήγηση (η μεταμφίεση του βασιλιά σε φτωχό).

**ΣΧΗΜΑΤΑ ΛΟΓΟΥ  -ΕΚΦΡΑΣΤΙΚΑ ΜΕΣΑ**

ΜΕΤΑΦΟΡΕΣ: π.χ.«Έπεσαν με τα μούτρα στη δουλειά»  
ΠΑΡΟΜΟΙΩΣΗ: π.χ. « σαν πεινασμένος λύκος»  
ΥΠΕΡΒΟΛΗ: «ούτε το μικρό μου δαχτυλάκι δεν κουνώ»  
ΕΙΚΟΝΕΣ : «Φόρεσε κι αυτός φτωχικά ρούχα..»( οπτική), « άρχισε να βγαίνει από τον φούρνο η μυρωδιά τους» (οσφρητική)  
ΕΙΡΩΝΕΙΑ: «Φαίνεται ότι το ψωμί που σου ζύμωσαν δεν ήταν τόσο γλυκό όσο έπρεπε…»  
ΕΠΑΝΑΛΗΨΗ: «Κάποτε ήταν ένας πλούσιος βασιλιάς, πολύ πλούσιος».  
ΑΝΑΔΙΠΛΩΣΗ: «που ό, τι επιθυμούσε η καρδιά του το ΄χε .Όλα τα είχε.»  
ΗΧΟΠΟΙΗΤΕΣ ΛΕΞΕΙΣ: «γκαπ-γκουπ»

**ΝΕΟΕΛΛΗΝΙΚΗ ΛΟΓΟΤΕΧΝΙΑ ΓΙΑ ΤΟ ΓΥΜΝΑΣΙΟ**

**Αφηγηματικές τεχνικές – Αφηγηματικοί τρόποι**

**Αφηγηματικοί τρόποι είναι οι ακόλουθοι**:

- **Αφήγηση**: διήγηση, δηλ. εξιστόρηση των γεγονότων από τον αφηγητή

- **Διάλογος**: είναι τα διαλογικά μέρη σε ευθύ λόγο και σε πρώτο πρόσωπο.

- **Περιγραφή**: η αναπαράσταση, δηλ. η λεπτομερής παρουσίαση προσώπων, τόπων, αντικειμένων, η αφήγηση καταστάσεων.

- **Σχόλια**: σημεία όπου ο αφηγητής σχολιάζει όσα γίνονται μέσα στην ιστορία

**Ο αφηγητής με βάση τη συμμετοχή του στην ιστορία ονομάζεται**:

- **Ομοδιηγητικός**: Συμμετέχει στην ιστορία την οποία αφηγείται είτε ως πρωταγωνιστής είτε ως παρατηρητής ή αυτόπτης μάρτυρας. Αφηγείται σε α’ και γ’ πρόσωπο.

- **Ετεροδιηγητικός**: Δεν έχει καμιά συμμετοχή στην ιστορία που αφηγείται. Αφηγείται σε γ’ πρόσωπο.

**Ο χρόνος της αφήγησης ως προς την σειρά των γεγονότων:**

- **Ευθύγραμμη αφήγηση** (τα γεγονότα παρουσιάζονται με τη σειρά που συνέβησαν).

- **Αφήγηση με αναχρονίες**:

- **Αναδρομικές αφηγήσεις** με αναφορά σε γεγονότα του παρελθόντος (αναδρομές ή αναλήψεις / flashback).

- **Πρόδρομες αφηγήσεις** ή προλήψεις, με αναφορά σε μελλοντικά γεγονότα.

**ΤΑ ΒΑΣΙΚΑ ΣΧΗΜΑΤΑ ΛΟΓΟΥ Ή ΕΚΦΡΑΣΤΙΚΑ ΤΟΥ ΚΕΙΜΕΝΟΥ**

**ΑΝΑΔΙΠΛΩΣΗ** : Αναδίπλωση υπάρχει όταν η τελευταία λέξη ή φράση μιας πρότασης επαναλαμβάνεται στην αρχή της επόμενης.

**ΑΣΥΝΔΕΤΟ**: Παραθέτουμε όρους ή προτάσεις χωρίς συνδέσμους. Αυτό το σχήμα δίνει στο λόγο ζωηρότητα, κίνηση, παλμό. Για π.χ. «Έτσι, η γλώσσα παύει να είναι έκρηξη, άναμμα σκέψης και συναισθήματος, παύει να είναι περιπέτεια, παύει να είναι έκφραση του φορέα της, παύει να είναι επικίνδυνη για την εξουσία και το σύστημα».

**ΕΙΚΟΝΕΣ**: Κάθε περιγραφή, σύντομη ή εκτενής, απεικονίζει μια πραγματικότητα ή ένα πρόσωπο ή ένα αντικείμενο. Μπορεί να είναι στατική, δυναμική, εξελισσόμενη, μεικτή / οπτική, ακουστική, οσφρητική κλπ.

**ΕΙΡΩΝΕΙΑ** : Είναι το λεκτικό σχήμα που χρησιμοποιείται για να αποδοθεί ένα νόημα διαφορετικό ή αντίθετο από αυτό που ισχύει στην πραγματικότητα. Συνήθως με την ειρωνεία δηλώνεται υποτίμηση ή αποδοκιμασία. Για παράδειγμα, «Έξυπνος που είσαι!» (=τι κουτός που είσαι).

**ΕΜΦΑΣΗ** : Σε αυτό το σχήμα του λόγου ένα στοιχείο τονίζεται πολύ, ώστε ο αναγνώστης να το προσέξει με κάθε τρόπο.

**ΕΠΑΝΑΛΗΨΗ** : Είναι το σχήμα λόγου στο οποίο μία έννοια εμφανίζεται δύο (ή περισσότερες) φορές είτε αυτούσια είτε λίγο διαφοροποιημένη. Δίνεται για λόγους έμφασης. Για παράδειγμα «Τραγούδησε, τραγούδησε, τραγούδησέ μου, κόρη».

**ΗΧΟΠΟΙΗΤΕΣ ΛΕΞΕΙΣ**: Λέξεις που δημιουργούνται με τη μίμηση φυσικών ήχων, π.χ. «κικιρίκου».

**ΜΕΤΑΦΟΡΑ** : Μεταφορά έχουμε όταν μία ιδιότητα ενός προσώπου, ζώου ή πράγματος, αφηρημένης έννοιας αποδίδεται σε κάποιο άλλο (πρόσωπο, ζώο, πράγμα αφηρημένη έννοια). Οι μεταφορές δίνουν ζωντάνια. Για παράδειγμα «Υφαίνω συνωμοσία».

**ΠΑΡΟΜΟΙΩΣΗ** : Παρομοίωση έχουμε όταν παρουσιάζουμε ένα πρόσωπο, ζώο ή πράγμα όμοιο με κάποιο άλλο ως προς μια ιδιότητα. Η παρομοίωση εκφέρεται με τις σαν, καθώς, όπως, σαν να, θαρρείς, λες κ.ά. Το κείμενο δονείται από ένταση. Για παράδειγμα «Κορμοστασιά σαν κυπαρίσσι».

**ΠΟΛΥΣΥΝΔΕΤΟ**: Συνδέουμε όμοιους όρους ή προτάσεις με συνδέσμους συμπλεκτικούς ή διαζευκτικούς. «Χαρές και λύπες να χαθούν και τα βασίλεια κι όλα, τίποτε δεν είναι αν στητή μέν΄ η ψυχή κι ολόρθη».

**ΥΠΕΡΒΟΛΗ** : Πρόκειται για λέξεις ή φράσεις με τις οποίες μεγεθύνεται ένα χαρακτηριστικό, μία ιδιότητα, μία ενέργεια, μία κατάσταση σε επίπεδα εξωπραγματικά. Δίνεται για έμφαση. Για παράδειγμα «Στο έμπα χίλιους έκοψε, στο έβγα δυο χιλιάδες».

**ΦΥΛΛΟ ΕΡΓΑΣΙΑΣ**

1. Αφού διαβάσετε το λαϊκό παραμύθι **« Το πιο γλυκό ψωμί»** να εντοπίσετε κάποια από τα χαρακτηριστικά του παραμυθιού και να τα καταγράψετε στον παρακάτω πίνακα.

|  |  |  |  |  |  |
| --- | --- | --- | --- | --- | --- |
| **ΧΩΡΟΣ** | **ΧΡΟΝΟΣ** | **ΠΡΟΣΩΠΑ** | **ΑΡΧΗ ΠΑΡΑΜΥΘΙΟΥ** | **ΦΡΑΣΗ ΤΕΛΟΥΣ** | **ΔΙΔΑΓΜΑ** |
|  |  |  |  |  |  |

2. Ποιο είναι το πρόβλημα που έχει ο βασιλιάς;

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

3. Ποιοι προσπαθούν να τον βοηθήσουν ; Τα καταφέρνουν ;

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

4. Ποιος έρχεται να τον βοηθήσει και τι τον συμβουλεύει ;

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

5. Ο βασιλιάς ακολουθεί τη δοκιμασία που του προτείνει ο γέροντας και πώς ;

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

6. Ποιο αποτέλεσμα είχε η δοκιμασία για τον βασιλιά ως προς το αρχικό του πρόβλημα;

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

7. Περιγράψτε τους δύο χαρακτήρες του παραμυθιού , το βασιλιά και το γέροντα. Ποιες ομοιότητες και διαφορές εντοπίζετε;

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

8. Ποια είναι η γλώσσα του κειμένου;

………………………………………………………………………………………………………………………………………………………………………………………………………………………………………………………………………………………………

9. Τι είδους αφηγητή έχουμε;

………………………………………………………………………………………………………………………………………………………………………………………………………………………………………………………………………………………………

10. Ποιοι αφηγηματικοί τρόποι υπάρχουν στο παραμύθι ; Να δώσετε από ένα παράδειγμα.

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

11. Ένα γνώρισμα του παραμυθιού είναι η προφορικότητα ( έχει δηλαδή τα γνωρίσματα του καθημερινού προφορικού λαϊκού λόγου). Να βρείτε στο παραμύθι στοιχεία προφορικότητας .

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

12 Εντοπίσετε δύο σχήματα λόγου και να δώσετε από ένα παράδειγμα.

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

13.Σε ποια δοκιμασία υποβλήθηκε ο βασιλιάς ; Πώς την κρίνετε (εύκολη , δύσκολη , κοπιαστική, ξεκούραστη, διασκεδαστική) . Να δικαιολογήσετε την απάντησή σας.

…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

14.Ποια είναι η αξία της εργασίας για τον άνθρωπο ; …………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………

**ΑΣΚΗΣΗ ΔΗΜΙΟΥΡΓΙΚΗΣ ΓΡΑΦΗΣ**: Να γράψετε ένα διαφορετικό τέλος στο παραμύθι. (100 περίπου λέξεις)